
Térségünk szmoghelyzete, a légköri inverzió vizsgálata

Az ipari fejlődés hatására kialakuló szmog manapság minden nagyváros problémája, így Miskolcnak és térségének is. A szmog kialakulásának fő oka, hogy a fűtési szezonban, jellemzően október elejétől, április végéig a légszennyezés mértéke drasztikusan nő, mert a háztartási tüzelőberendezések által kibocsátott légszennyezés hozzáadódik az ipar és közlekedés okozta szennyezésekhez. Szmoghelyzetről akkor beszélhetünk, ha az ebből származó gázok nem tudnak a légkör magasabb rétegei felé távozni, mert egy meleg levegőréteg, ami nem más, mint a légköri inverziós réteg, elzárja útjukat.
A dolgozatomban részletesen elemzem a Sajó-völgyében, az utóbbi években mért szmogos időszakokat az ÉMI-KTVF adatai alapján. Vizsgálom a domborzati- és szélviszonyokat, valamit az inverziós réteg megjelenésének hatását. A szmogprobléma megoldásának egyik jelentős akadálya, hogy részletesen nem ismert az inverzió szerkezete, illetve a szerkezet időbeli változása. Erre vonatkozó adatokkal az Országos Meteorológiai Szolgálat sem tud szolgálni. Bemutatom az inverzió numerikus megközelítésének néhány aspektusát és az ezzel kapcsolatos meteorológiai modelleket. Az inverzió egyszerűen jellemezhető a függőleges irány mentén a talajfelszíntől való távolság függvényében változó hőmérséklet értékekkel.
Dolgozatom célja az említett hőmérséklet-eloszlás kísérleti meghatározása a már kialakult inverziós helyzetekben és az eloszlás változásának (a határoló réteg emelkedésének) időbeli vizsgálata. A kísérlet megtervezésének és végrehajtásának fontos szempontja a költséghatékony, megbízhatóan végrehajtható mérések lefolytatása, reprodukálhatósága és az eredmények rögzítése.
A mérendő adatok lehetőséget teremtenek a légszennyezés csökkentését célzó egyes, már ismert eszközök továbbfejlesztésére vagy új technológiák, illetve eszközök kidolgozására. A kutatómunka eredményeinek sikeres gyakorlati alkalmazásával reményeink szerint jelentősen csökkenthetjük a szmog következtében kialakuló légúti megbetegedések számát, javíthatjuk a nagyvárosok lakosságának életminőségét.



